**Poročilo o delovanju Fotografskega društva Jesenice v letu 2018**

**Delovanje društva**

Redne seje IO društva so praviloma vsak drugi in četrti ponedeljek v mesecu, razen v juliju in avgustu. V preteklem letu smo imeli 21 rednih in eno korespondenčno sejo, torej skupaj 22 sej.

Tudi v letu 2018 so bile osnovne naloge društva izobraževanje, razstaviščna dejavnost ter organizacija in sodelovanje razstavah.

**Izobraževalna dejavnost**

Izobraževanje smo izvajali v obliki tematskih delavnic.

Preko leta smo izpeljali 10 delavnic na različne teme, šest pomladi in štiri jeseni. Septembra 2018 smo ob krajevnem prazniku Krajevne skupnosti Slovenski Javornik Koroška Bela, v Kulturnem domu na Slovenskem Javorniku postavili fotografsko razstavo najboljših fotografij posameznih delavnic. Razstavljali so vsi sodelujoči na delavnicah z vsaj eno fotografijo. Predstavili smo 32 fotografij iz delavnic za obdobje september 2017 - junij 2018.

Na pobudo Petre Ravnihar, vodje izpostave JSKD RS, smo jeseni 2018 k sodelovanju povabili tudi člane FK Jesenice in FK Tržič. Eno skupno delavnico smo imeli novembra, ostali dve bomo imeli januarja in marca.

V okviru izobraževanja smo izpeljali tudi tridnevni fotolov v Budimpešto. Fotografije iz fotolova so bile tema društvene digitalne razstave, ki se je zaključila januarja 2019.

**Razstaviščna dejavnost**

Člani društva lahko razstavljajo svoje fotografije v Fotogaleriji v avli GTČ na Jesenicah, Domu upokojencev dr. F. Bergelja, Fotogaleriji JČ v Žirovnici, Domu Viharnik v Kranjski Gori in štirikrat letno tudi v Knjižnici Kranjska Gora.

Razstave v FGGTČ menjamo na štiri tedne, v ostalih razstaviščih pa mesečno. V FGGTČ razstavljajo tudi člani FK Hrastnik in trije do štirje priznani fotografi iz Slovenije, ki niso člani FDJ. Zanimanje za razstavljanje je dobro, saj so vsi termini na vseh razstaviščih zasedeni za leto vnaprej.

Na vseh naših razstaviščih naenkrat razstavljamo 70 fotografij, včasih tudi več.

Decembra sem se na povabilo dogovarjal z DU Jesenice o razstavljanju v njihovem domu ter o širitvi razstavišča v domu upokojencev na Jesenicah.

Nekateri naši člani so razstavljali tudi na drugih razstaviščih v Sloveniji in tujini.

**Organizacija razstav**

V letu 2018 je FDJ organiziralo digitalno društveno razstavo z projekcijo v klubskem prostoru, društveno razstavo fotografij v razstaviščnem prostoru DOLIK Jesenice, državno bienalno razstavo Človek in kovina 2018 v FGGTČ, soorganiziraloi 1. digitalno mednarodno krožno razstavo Ljudje sveta 2018, pod pokroviteljstvom FIAP, PSA, GPU, ICS, MOL, IUP, FZS, in soudeležbo KF Dunav iz D. Milanovca/SRB, FK Reflex iz Humene/SVK in FK Vidin iz Vidina/BLG… in razstavo fotografij s tematskih delavnic.

**Sodelovanje na razstavah**

Člani FDJ so sodelovali tudi na drugih razstavah na regijskem, državnem in mednarodnem nivoju. Njihova uspešnost se kaže v mnogih nagradah in odličnih uvrstitvah na vseh nivojih. Nagrade in uspehi pa seveda uvrščajo naše fotografe v sam slovenski vrh, Aleksander Čufar 2. mesto, Bogdan Bricelj 5.mesto, Sandi Novak 6.mesto, Stane Vidmar 7.mesto, Vitomir Pretnar 10. mesto, seveda pa na podlagi teh uspehov tudi samo društvo v sam vrh, saj smo za leto 2017 zasedli drugo mesto med društvi in klubi po razvrstitvi FZS.

Uspehi posameznikov se kažejo tudi v visokih slovenskih in mednarodnih fotografskih nazivih, ki jih prejemajo naši člani.

Burnik Marko je prejel naziv KMF FZS, Bogdan Bricelj EFIAP/p in Aleksander Čufar EFIAPd3.

Na FIAP razpisu za društva v letu 2018 nismo sodelovali, ker se točke ne štejejo za FIAP nazive.

**Dokumentarna dejavnost**

Dokumentarna dejavnost je redna dejavnost naših članov v času gledaliških predstav gledališkega festivala Čufarjevi dnevi, ki vsako leto poteka v mesecu novembru.

Naši člani redno sodelujejo tudi na drugih dogodkih, kulturnih in športnih, ki se odvijajo na Jesenicah in okolici, fotografije pa so objavljene v prospektih, revijah, zbornikih, … .

**Pridobitna dejavnost**

V letu 2018 smo skupaj s podjetjem Medium Žirovnica ponovno izdali koledar Dobro jutro, Slovenija 2019. Za koledar so prispevali fotografije izključno člani FDJ. Izdaja koledarjev je velika promocija našega društva, koledarje smo podarili poslovnim partnerjem društva, žirantom razstav, dobili pa so jih tudi vsi aktivni člani društva.

**Sodelovanje z drugimi klubi oziroma društvi**

FD Jesenice že dolga leta sodeluje s FK Hrastnik. Njihovi člani enkrat letno razstavljajo v FGGTČ, naši člani pa v njihovi galeriji.

Okrepljeno sodelovanje se kaže tudi s FK Jesenice in FK Tržič, ki poleg rednih obiskov na odprtjih razstav sodelujeta tudi na tematskih delavnicah.

**Članstvo FD Jesenice**

V letu 2018 so v društvo vstopili Helena Vidmar, Pia Morič, Vanda Klemenc, Reberšak Iskra Majda, Jasim Suljanović, Enes Pivać, Jani Novak in Milan Mihajlovski, nekateri pa so zaradi osebnih razlogov izstopili.

|  |  |
| --- | --- |
| Jesenice, 23.2.2019 | Predsednik Fotografskega društva Jesenice |
|  | Stane Vidmar |